Laetoli

Laetoli historiaurreko aztarnategi bat da. Ngorongoro barrutiko Enduleni eremuan dago, Arusha eskualdean (Tanzania). Aztarnategia Plio-Pleistozenoan datatuta dago, eta ezaguna da sumendi-errautsetan kontserbatutako hominido-aztarnengatik. Laetoliko zztarnategia (G aztarnategia) Olduvaitik 45 km hegoaldera dago. Lekua eta aztarnak Mary Leakey arkeologoak eta bere taldeak aurkitu zituzten 1976an, eta 1978an induskatu zituzten. Oinen inpresioen azterketan oinarrituta, «Laetoliko Lorratzek» Pliozenoko hominidoen bipedismoaren teoriaren froga sinesgarriak ekarri zituen, eta zientzialarien eta publikoaren aldetik errekonozimendu garrantzitsua jaso zuen. 1998az geroztik, Tanzaniako Museo Nazionaleko Amandus Kwekasonen eta New Yorkeko Unibertsitateko Terry Harrisonen zuzendaritzapean jarraitu dute espedizio paleontologikoek, eta, horiei esker, hominidoen dozena bat aurkikuntza berri baino gehiago berreskuratu ahal izan dituzte, baita paleoekologia zehatz-mehatz berreraiki ere. Aztarnategia Tanzaniako Gune Historiko Nazional gisa erregistratuta dago.

Duela 3,7 milioi urte datatuak, garai hartan hominidoen bipedismoaren frogarik zaharrena ziren. Ondoren, Ardipithecus ramidusen fosil zaharragoak aurkitu zituzten, bipedismoa iradokitzen duten ezaugarriekin. Aztarnekin batera beste aurkikuntza batzuk ere egin zituzten Laetolin, hominidoen eta animalien hezurren aztarnak, esaterako. Eskeletoaren aztarnen eta egituraren azterketak argi erakutsi zuen bipedismoak garuna handitu baino lehen lortu zuela Hominina taldeak. Espezie mailan, arrastoa egin zuen Homininaren identitatea zehaztasunez interpretatzea zaila da; Australopithecus afarensis da gehien proposatu den espeziea.

 Erreferentziak 

 Kanpo estekak 

Kategoria:Aztarnategi paleoantropologikoak
Kategoria:Tanzaniako aztarnategi arkeologikoak